Cas Coovadia: ANC moet fyn trap oor grond | Netwerk24
Cas Coovadia: ANC moet fyn trap oor grond
21 Desember 2017 14:45
Cas Coovadia, besturende direkteur van die Bankvereniging van Suid-Afrika. Foto: Argief
Die nuwe leierskorps van die ANC moet fokus op beleidsekerheid, inklusiewe groei en die skep van 'n omgewing wat belegging en werkskepping ondersteun.
Cas Coovadia, besturende direkteur van die Bankvereniging van Suid-Afrika (Basa), vra in 'n verklaring dat "ideologiese debatte nie die inwerkingstelling van pragmatiese ekonomiese beleid vertraag nie".
Coovadia sê Basa verwelkom Cyril Ramaphosa se verkiesing tot nuwe president van die party.
Hy sê egter die "voortgesette teenwoordigheid van talle in die ANC-leierskap wat met korrupsie en staatskaping verbind word, voorspel niks goeds vir die bekamping van hierdie plae nie".
"Ons doen 'n beroep op die leierskap om sake- en verbruikersvertroue te herbou, die agteruitgang by staatsondernemings om te keer, 'n program te ontwikkel om kritieke kwessies soos grondhervorming te hanteer en om 'n inklusiewe ekonomie te skep binne die raamwerk van die Grondwet en deur alle Suid-Afrikaners agter so 'n program te verenig.
"Institusionele stabiliteit, veral by dié instansies waar onafhanklikheid gewaarborg moet wees, moet seëvier," lui die verklaring.
Dit sluit in die Reserwebank, die openbare beskermer, die nasionale vervolgingsgesag en die regbank.
Coovadia sê Basa steun doeltreffender grondhervorming.
"Ons verwelkom die besluit om 'n werksessie te hou oor 'n padkaart vir grondhervorming."
Basa verwelkom uitsprake van die ANC-leierskap dat verseker moet word dat grondhervorming nie die lot van armes vererger weens werkverliese, en belangriker, deur voedselonsekerheid te vererger nie.
"Hierdie pragmatisme moet die waarmerk wees van ons benadering tot inklusiewe ekonomiese groei en maatskaplike ontwikkeling."
Coovadia sê dit is besonder kommerwekkend dat die onafhanklikheid van die Reserwebank weer bevraagteken word.
"Kritieke staatsinstansies is in die verlede deurlopend aangeval om die politieke behoeftes van 'n paar te dien en die konferensie dui daarop dat daar min hoop is dat dit in die kiem gesmoor gaan word.
"Te min word gedoen om te bepaal wat die invloed hiervan is op die doeltreffendheid van hierdie instansies, die vlug van noodsaaklike talent en die ernstige sistemiese uitwerking wat dit op ons ekonomie en ons mense het terwyl ons onderweg is na die volgende ronde kredietgraderings," lui die verklaring.